พระราชกฤษฎีกาว่าด้วยการเรียกชื่อปริญญา การใช้อักษรย่อสำหรับปริญญาและครุยวิทยฐานะในคณะวิทยาศาสตร์และเทคโนโลยีมหาวิทยาลัยธรรมศาสตร์ พ.ศ. 2529

พระราชกฤษฎีกา

พระราชกฤษฎีกา
ว่าด้วยการเรียกชื่อปริญญา
การใช้อักษรย่อสำหรับปริญญา
และครุยวิทยฐานะในคณะวิทยาศาสตร์และเทคโนโลยี
มหาวิทยาลัยธรรมศาสตร์
พ.ศ. ๒๕๒๙

ภูมิพลอดุลยเดช ป.ร.
ให้ไว้ ณ วันที่ ๒๖
เมษายน พ.ศ. ๒๕๒๙
เป็นปีที่ ๔๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดการเรียกชื่อปริญญา
การใช้อักษรย่อสำหรับปริญญา และครุยวิทยฐานะในคณะวิทยาศาสตร์และเทคโนโลยี มหาวิทยาลัยธรรมศาสตร์

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย มาตรา ๔๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๔๙๕ ซึ่งแก้ไขเพิ่มเติมโดยพระราชบัญญัติมหาวิทยาลัยธรรมศาสตร์ (ฉบับที่ ๓)
พ.ศ.๒๔๙๙ และมาตรา ๔๘ แห่งพระราชบัญญัติมหาวิทยาลัยธรรมศาสตร์ พ.ศ. ๒๔๙๕
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยการเรียกชื่อปริญญา
การใช้อักษรย่อสำหรับปริญญา และครุยวิทยฐานะในคณะวิทยาศาสตร์และเทคโนโลยีมหาวิทยาลัยธรรมศาสตร์
พ.ศ. ๒๕๒๙

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
การเรียกชื่อปริญญา
และการใช้อักษรย่อสำหรับปริญญาในคณะวิทยาศาสตร์และเทคโนโลยี
มหาวิทยาลัยธรรมศาสตร์ให้กำหนดดังนี้
(๑) ผู้ได้รับปริญญาตรี เรียกว่า วิทยาศาสตร์บัณฑิต
ระบุชื่อสาขาวิชาในวงเล็บต่อท้าย ใช้อักษรย่อ วท.บ.
(๒) ผู้ได้ปริญญาโท เรียกว่า วิทยาศาสตร์มหาบัณฑิต
ระบุชื่อสาขาวิชาในวงเล็บต่อท้าย ใช้อักษรย่อ วท.ม.
(๓) ผู้ได้ปริญญาเอก เรียกว่า วิทยาศาสตร์ดุษฎีบัณฑิต
ระบุชื่อสาขาวิชาในวงเล็บต่อท้าย ใช้อักษรย่อ วท.ด.

มาตรา ๔ 
ครุยวิทยฐานะสำหรับปริญญาบัณฑิตในคณะวิทยาศาตร์และเทคโนโลยี ให้กำหนดดังนี้
ชั้นปริญญาตรี ครุยทำด้วยผ้า แพร หรือเสิร์จสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้าง ยาวตกข้อศอก
มีพาดบ่าซ้ายทำด้วยแพร เสิร์จ หรือกำมะหยี่ สีเหลือง ประกอบด้วยวงกลมเส้นผ่าศูนย์กลาง
๗ เซนติเมตร บนวงกลมมีตราธรรมจักรทำด้วยโลหะสีทองขอบลงยาสีแดง ตอนล่างมีอักษรย่อ
ม.ธ. ลงยาสีน้ำเงินตรงกลางมีพานรัฐธรรมนูญสีทอง
ด้านหน้าของพาดบ่ายาวตามลำตัวประมาณ ๕๕ เซนติเมตร
มีแถบสีขาวทำด้วยไหมพรมหรือขนสัตว์ที่ปลายพาดบ่า กว้าง ๑๐ เซนติเมตร ยาว ๑๕
เซนติเมตร หนึ่งแถบด้านหลังมีจีบยาวตามลำตัวประมาณ ๕๐ เซนติเมตร
มีแถบที่ปลายพาดบ่าเช่นเดียวกับด้านหน้า หนึ่งแถบ
ประกอบด้วยหมวกแผ่นสี่เหลี่ยมด้านเท่ามุมตัดสีดำ ทำด้วยผ้า แพร หรือเสิร์จ
มีพู่ห้อยสีเหลือง
ชั้นปริญญาโท เช่นเดียวกับชั้นปริญญาตรี
แต่มีแถบสีขาวบนพาดบ่าเพิ่มขึ้นอีกด้านละหนึ่งแถบ สูงจากแถบเดิม ๕ เซนติเมตร
ชั้นปริญญาเอก 
เช่นเดียวกับชั้นปริญญาโท แต่มีแถบสีขาวบนพาดบ่าเพิ่มขึ้นอีกด้านละหนึ่งแถบ
สูงจากแถบบน ๕ เซนติเมตร

มาตรา ๕ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งคณะวิทยาศาสตร์และเทคโนโลยี
ขึ้นในมหาวิทยาลัยธรรมศาสตร์ 
แต่ยังมิได้มีการกำหนดการเรียกชื่อปริญญา การใช้อักษรย่อสำหรับปริญญา
และครุยวิทยฐานะในคณะดังกล่าว สมควรกำหนดการเรียกชื่อปริญญา
การใช้อักษรย่อสำหรับปริญญา และครุยวิทยฐานะในคณะวิทยาศาสตร์และเทคโนโลยี
มหาวิทยาลัยธรรมศาสตร์  จึงจำเป็นต้องตราพระราชกฤษฎีกานี้

วิชชุตา/ผู้จัดทำ
๗ กุมภาพันธ์ ๒๕๕๔

นฤตยา/ผู้ตรวจ
๒๐ พฤษภาคม ๒๕๕๔

[๑] ราชกิจจานุเบกษา
เล่ม ๑๐๓/ตอนที่ ๗๗/ฉบับพิเศษ หน้า ๑/๘ พฤษภาคม ๒๕๒๙